ข้อบัญญัติองค์การบริหารส่วนตำบลหนองปรือ เรื่อง กำหนดหลักเกณฑ์การลดหย่อนที่ดินไม่ต้องเสียภาษีบำรุงท้องที่ พ.ศ. 2559 
ข้อบัญญัติองค์การบริหารส่วนตำบลหนองปรือ
ข้อบัญญัติองค์การบริหารส่วนตำบลหนองปรือ
เรื่อง
กำหนดหลักเกณฑ์การลดหย่อนที่ดินไม่ต้องเสียภาษีบำรุงท้องที่
พ.ศ. ๒๕๕๙
 

โดยที่เป็นการสมควรตราข้อบัญญัติองค์การบริหารส่วนตำบลหนองปรือ
ว่าด้วยกำหนดหลักเกณฑ์การลดหย่อนที่ดินไม่ต้องเสียภาษีบำรุงท้องที่

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓
องค์การบริหารส่วนตำบลหนองปรือโดยได้รับความเห็นชอบจากสภาองค์การบริหารส่วนตำบลหนองปรือและนายอำเภอบางพลี
จึงตราข้อบัญญัติไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลหนองปรือ
เรื่อง กำหนดหลักเกณฑ์การลดหย่อนที่ดินไม่ต้องเสียภาษีบำรุงท้องที่ พ.ศ. ๒๕๕๙

ข้อ
๒[๑] ข้อบัญญัตินี้ให้ใช้บังคับในเขตองค์การบริหารส่วนตำบลหนองปรือตั้งแต่วันถัดจากวันประกาศในราชกิจจานุเษกษาเป็นต้นไป

ข้อ
๓ บุคคลธรรมดาซึ่งเป็นเจ้าของที่ดินแปลงเดียวหรือหลายแปลง
หรือบุคคลธรรมดาหลายคนเป็นเจ้าของที่ดินร่วมกัน
ที่อยู่ในเขตองค์การบริหารส่วนตำบลหนองปรือและใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตนหรือประกอบกสิกรรมของตนให้ลดหย่อนไม่ต้องเสียภาษีบำรุงท้องที่ตามเกณฑ์
ดังต่อไปนี้
(๑)
ที่ดินในเขตองค์การบริหารส่วนตำบลหนองปรือ
ให้ลดหย่อนได้ไม่เกินห้าไร่ แต่จะน้อยกว่าสามไร่ไม่ได้ ทั้งนี้
ตามที่กำหนดไว้ในข้อบัญญัติองค์การบริหารส่วนตำบล
(๒)
ที่ดินที่มีสิ่งปลูกสร้าง
และใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อน
สำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ
๔ ให้นายกองค์การบริหารส่วนตำบลหนองปรือเป็นผู้รักษาการให้เป็นไปตามข้อบัญญัตินี้และมีอำนาจออกระเบียบเพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๒๗
เมษายน พ.ศ. ๒๕๕๙
อุดม กลิ่นพวง
นายกองค์การบริหารส่วนตำบลหนองปรือ







ปริยานุช/จัดทำ
๒๗ ธันวาคม
๒๕๕๙

ชวัลพร/ตรวจ
๓๑ มกราคม ๒๕๖๐

























[๑] ราชกิจจานุเบกษา
เล่ม ๑๓๓/ตอนพิเศษ ๓๐๒ ง/หน้า ๑๒๖/๒๒ ธันวาคม ๒๕๕๙